title: Komisijas Direktīva 2011/6/ES ( 2011. gada 20. janvāris ), ar ko groza Padomes Direktīvu 91/414/EEK, lai tajā iekļautu buprofezīnu kā darbīgo vielu  Dokuments attiecas uz EEZ

text:
               21.1.2011

               LV

               Eiropas Savienības Oficiālais Vēstnesis

               L 18/38

         KOMISIJAS DIREKTĪVA 2011/6/ES
   (2011. gada 20. janvāris),
   ar ko groza Padomes Direktīvu 91/414/EEK, lai tajā iekļautu buprofezīnu kā darbīgo vielu
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 1991. gada 15. jūlija Direktīvu 91/414/EEK par augu aizsardzības līdzekļu laišanu tirgū (1) un jo īpaši tās 6. panta 1. punktu,
   tā kā:

               (1)

               Komisijas Regulā (EK) Nr. 451/2000 (2) un Regulā (EK) Nr. 1490/2002 (3) paredzēti sīki izstrādāti noteikumi Direktīvas 91/414/EEK 8. panta 2. punktā minētās darba programmas trešā posma īstenošanai un sniegts to darbīgo vielu saraksts, kuras jānovērtē attiecībā uz to iespējamo iekļaušanu Direktīvas 91/414/EEK I pielikumā. Buprofezīns ir minētajā sarakstā. Komisijas Lēmumā 2008/771/EK (4) tika noteikts, ka buprofezīns nav iekļaujams Direktīvas 91/414/EEK I pielikumā.

               (2)

               Sākotnējais ziņotājs (turpmāk “pieteikuma iesniedzējs”) atbilstīgi Direktīvas 91/414/EEK 6. panta 2. punktam iesniedza jaunu pieteikumu, kurā pieprasīja piemērot paātrināto procedūru, kas paredzēta no 14. līdz 19. pantam Komisijas 2008. gada 17. janvāra Regulā (EK) Nr. 33/2008, ar ko paredz sīki izstrādātus noteikumus Padomes Direktīvas 91/414/EEK piemērošanai attiecībā uz parasto un paātrināto procedūru to darbīgo vielu novērtēšanai, kas veidoja darba programmas daļu, kura minēta šīs direktīvas 8. panta 2. punktā, bet nav iekļautas I pielikumā (5).

               (3)

               Pieteikumu iesniedza Apvienotā Karaliste, kura ar Regulu (EK) Nr. 33/2008 bija izraudzīta par ziņotāju dalībvalsti. Paātrinātās procedūras termiņš tika ievērots. Darbīgās vielas specifikācija un atļautie izmantošanas veidi ir tādi paši kā tie, kas minēti Lēmumā 2008/771/EK. Minētais pieteikums ir saderībā arī ar visām pārējām Regulas (EK) Nr. 33/2008 15. pantā minētajām pamatprasībām un procedūras prasībām.

               (4)

               Apvienotā Karaliste novērtēja jauno informāciju un datus, ko sniedza pieteikuma iesniedzējs, un 2009. gada augustā sagatavoja papildu ziņojumu. Tā 2009. gada 21. augustā minēto ziņojumu nosūtīja Eiropas Pārtikas nekaitīguma iestādei (turpmāk “iestāde”) un Komisijai.

               (5)

               Iestāde, lai varētu izteikt piezīmes, papildu ziņojumu darīja zināmu pārējām dalībvalstīm un pieteikuma iesniedzējam un saņemtās piezīmes nosūtīja Komisijai. Saskaņā ar Regulas (EK) Nr. 33/2008 20. panta 1. punktu un pēc Komisijas pieprasījuma dalībvalstis un iestāde veica papildu ziņojuma profesionālapskati. Iestāde savu secinājumu par buprofezīnu iesniedza Komisijai 2010. gada 21. maijā (6). Novērtējuma ziņojuma projektu, papildu ziņojumu un iestādes secinājumu dalībvalstis un Komisija pārskatīja Pārtikas aprites un dzīvnieku veselības pastāvīgajā komitejā, un 2010. gada 23. novembrī tas tika pabeigts kā Komisijas pārskata ziņojums par buprofezīnu.

               (6)

               Īpaša uzmanība ziņotājas dalībvalsts papildu ziņojumā un iestādes jaunajā secinājumā tika veltīta problēmām, kuru dēļ lēma par darbīgās vielas neiekļaušanu. Konkrēti minētajā gadījumā bažījās par to, ka nebūs iespējams veikt ticamu ietekmes uz patērētāju novērtējumu, jo trūkst datu, lai noteiktu atbilstošu atlieku definīciju.

               (7)

               Pieteikuma iesniedzējs iesniedza jaunu informāciju, tādēļ bija iespējams veikt ietekmes uz patērētāju novērtējumu. Pēc pašlaik pieejamās informācijas redzams, ka patērētāju apdraudējums ir pieļaujamā līmenī.

               (8)

               Tātad pieteikuma iesniedzēja iesniegtie papildu dati un informācija ļauj novērst konkrētās problēmas, kuru dēļ viela netika iekļauta. Citi neatrisināti zinātniski jautājumi nav radušies.

               (9)

               Dažādās veiktajās pārbaudēs atklājās, ka buprofezīnu saturošus augu aizsardzības līdzekļus var uzskatīt par tādiem, kas kopumā atbilst Direktīvas 91/414/EEK 5. panta 1. punkta a) un b) apakšpunktā noteiktajām prasībām, jo īpaši attiecībā uz lietošanas veidiem, kas tika pārbaudīti un sīki izklāstīti Komisijas pārskata ziņojumā. Tādēļ ir lietderīgi I pielikumā iekļaut buprofezīnu, lai nodrošinātu, ka atļaujas augu aizsardzības līdzekļiem, kas satur šo darbīgo vielu, visās dalībvalstīs var piešķirt saskaņā ar minētās direktīvas noteikumiem.

               (10)

               Neskarot šo secinājumu, ir lietderīgi iegūt apstiprinošu informāciju par dažiem konkrētiem jautājumiem. Direktīvas 91/414/EEK 6. panta 1. punktā noteikts, ka vielas iekļaušanai I pielikumā var izvirzīt nosacījumus. Tādēļ, lai ietekmes uz patērētāju novērtējumā apstiprinātu apstrādes un konversijas faktorus, ir lietderīgi no pieteikuma iesniedzēja pieprasīt sīkāku informāciju.

               (11)

               Tāpēc ir lietderīgi attiecīgi grozīt Direktīvu 91/414/EEK.

               (12)

               Šajā direktīvā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,

         IR PIEŅĒMUSI ŠO DIREKTĪVU.
   1. pants
   Direktīvas 91/414/EEK I pielikumu groza atbilstīgi šīs direktīvas pielikumam.
   2. pants
   Dalībvalstīs vēlākais līdz 2011. gada 31. jūlijam stājas spēkā normatīvie un administratīvie akti, kas vajadzīgi, lai izpildītu šīs direktīvas prasības. Dalībvalstis tūlīt dara zināmus Komisijai minēto noteikumu tekstus, kā arī minēto noteikumu un šīs direktīvas atbilstības tabulu.
   Kad dalībvalstis pieņem minētos noteikumus, tajos ietver atsauci uz šo direktīvu vai šādu atsauci pievieno to oficiālai publikācijai. Dalībvalstis nosaka, kā izdarāma šāda atsauce.
   3. pants
   Šī direktīva stājas spēkā 2011. gada 1. februārī.
   4. pants
   Šī direktīva ir adresēta dalībvalstīm.

      Briselē, 2011. gada 20. janvārī

            Komisijas vārdā –

            priekšsēdētājs

         José Manuel BARROSO

      (1)  OV L 230, 19.8.1991., 1. lpp.

      (2)  OV L 55, 29.2.2000., 25. lpp.

      (3)  OV L 224, 21.8.2002., 23. lpp.

      (4)  OV L 263, 2.10.2008., 18. lpp.

      (5)  OV L 15, 18.1.2008., 5. lpp.

      (6)  Eiropas Pārtikas nekaitīguma iestāde: Conclusion on the peer review of the pesticide risk assessment of the active substance buprofezin EFSA Journal 2010; 8(6):1624. [77 lpp.]. doi:10.2903/j.efsa.2010.1624. Pieejams tiešsaistē: www.efsa.europa.eu.

      PIELIKUMS
      Direktīvas 91/414/EEK I pielikumā tabulas beigās pievieno šādu ierakstu:

                     Nr.

                     Parastais nosaukums, identifikācijas numuri

                        IUPAC nosaukums

                     Tīrība (1)

                     Stāšanās spēkā

                     Iekļaušana ir spēkā līdz

                     Īpaši noteikumi

                     “325

                     Buprofezīns
                     CAS Nr.: 953030-84-7

                     CIPAC Nr.: 681

                        (Z)-2-tert-butylimino-3-isopropyl-5-phenyl-1,3,5-thiadiazinan-4-one

                     ≥ 985 g/kg

                     2011. gada 1. februāris

                     2021. gada 31. janvārim

                     A   DAĻA
                     Var atļaut izmantot tikai kā insekticīdu un akaricīdu.
                     B   DAĻA
                     Lai īstenotu VI pielikuma vienotos principus, ņem vērā pārskata ziņojuma secinājumus par buprofezīnu un jo īpaši tā I un II papildinājumu, kas 2010. gada 23. novembrī pabeigts Pārtikas aprites un dzīvnieku veselības pastāvīgajā komitejā.
                     Šajā vispārējā novērtējumā dalībvalstis īpašu uzmanību pievērš:

                                 a)

                                 lietotāju un darbinieku drošībai un nodrošina, lai lietošanas noteikumos būtu paredzēts nepieciešamības gadījumā izmantot atbilstošus individuālās aizsardzības līdzekļus;

                                 b)

                                 buprofezīna (anilīna) metabolītu ietekmei uz patērētāju, kas rodas, lietojot uzturā pārstrādātu pārtiku;

                                 c)

                                 atbilstoša nogaidīšanas perioda ievērošanai attiecībā uz rotācijas kultūrām siltumnīcās;

                                 d)

                                 riskam attiecībā uz ūdens organismiem, un nodrošina, lai lietošanas nosacījumos vajadzības gadījumā ietvertu atbilstošus aizsargpasākumus pret risku.

                           Lai veiktu patērētāju riska novērtējumu, attiecīgās dalībvalstis pieprasa iesniegt apstiprinošu informāciju saistībā ar apstrādes un konversijas faktoriem.
                     Attiecīgās dalībvalstis nodrošina, ka pieteikuma iesniedzējs Komisijai līdz 2013. gada 31. janvārim iesniedz šādu apstiprinošu informāciju.”

         (1)  Sīkāka informācija par darbīgās vielas identitāti un specifikāciju ir sniegta pārskata ziņojumā.


title: Komisijas Direktīva 2010/82/ES ( 2010. gada 29. novembris ), ar ko groza Padomes Direktīvu 91/414/EEK attiecībā uz darbīgās vielas tetrakonazola plašāku lietojumu  Dokuments attiecas uz EEZ

text:
               30.11.2010

               LV

               Eiropas Savienības Oficiālais Vēstnesis

               L 313/10

         KOMISIJAS DIREKTĪVA 2010/82/ES
   (2010. gada 29. novembris),
   ar ko groza Padomes Direktīvu 91/414/EEK attiecībā uz darbīgās vielas tetrakonazola plašāku lietojumu
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 1991. gada 15. jūlija Direktīvu 91/414/EEK par augu aizsardzības līdzekļu laišanu tirgū (1) un jo īpaši tās 6. panta 1. punkta otrās daļas otro ievilkumu,
   tā kā:

               (1)

               Ar Padomes Direktīvu 2009/82/EK (2) tetrakonazolu iekļāva Direktīvas 91/414/EEK I pielikumā kā darbīgo vielu, kas lietojama kā fungicīds.

               (2)

               Tomēr tetrakonazols minētajā pielikumā iekļauts, nosakot, ka tas lietojams tikai laukaugiem ierobežotā daudzumā un laikā. Lietojumi āboliem un vīnogām ir pilnībā izslēgti. Šādi ierobežojumi bija vajadzīgi, jo laikā, kad vielu iekļāva minētajā pielikumā, nebija pietiekamas informācijas par gruntsūdeņu novērtējumu, konkrēti, attiecībā uz piesārņojuma risku ar diviem metabolītiem, kurus ziņotājs vēl nebija identificējis. Risku patērētājiem nevarēja novērtēt, jo nebija pilnīgas informācija par lietojumiem āboliem un vīnogām.

               (3)

               Ziņotājs Isagro pieprasīja grozījumus attiecībā uz minētajā pielikumā iekļauto tetrakonazolu, lai paplašinātu tā lietojumu kā fungicīdu, atceļot minētos ierobežojumus. Pamatojot pieprasījumu, tas iesniedza papildu zinātniskos datus.

               (4)

               Itālija, kura ar Komisijas Regulu (EK) Nr. 1490/2002 (3) bija izraudzīta par ziņotāju dalībvalsti, novērtēja šos datus un 2010. gada 10. februārī iesniedza Komisijai papildinājumu novērtējuma ziņojuma projektam par tetrakonazolu, tas tika izsūtīts pārējām dalībvalstīm un Eiropas Pārtikas nekaitīguma iestādei (EFSA) atsauksmju sniegšanai. Dalībvalstis un Komisija pārskatīja novērtējuma ziņojuma projektu un minēto papildinājumu Pārtikas aprites un dzīvnieku veselības pastāvīgajā komitejā, un 2010. gada 28. oktobrī tas tika pabeigts kā Komisijas pārskata ziņojums par tetrakonazolu.

               (5)

               Jaunie dati, ko iesniedza ziņotājs, un jaunais novērtējums, ko veica ziņotāja dalībvalsts, norāda, ka pieprasītais plašākais lietojums nerada riskus papildus tiem riskiem, kas jau ir ņemti vērā Direktīvas 91/414/EEK I pielikuma īpašajos noteikumos attiecībā uz tetrakonazolu un Komisijas pārskata ziņojumā par šo vielu. Jo īpaši attiecībā uz gruntsūdeņu piesārņojuma risku ziņotāja dalībvalsts uzskatīja, ka jaunajā pētījumā, ko iesniedza ziņotājs, šie metabolīti ir identificēti un ka nenotiek nepieļaujama izskalošanās. Attiecībā uz lietojumi āboliem un vīnogām tā secināja (un to pamato arī jaunie uzraudzītie izmēģinājumi praksē), ka dati par atliekām liecina, ka nav risku, kas saistīti ar hroniskām un akūtām devām patērētājiem.

               (6)

               Saskaņā ar Direktīvas 91/414/EEK 5. panta 1. punkta a) un b) apakšpunktu tāpēc ir pamatoti grozīt īpašos noteikumus par tetrakonazolu, atceļot ierobežojumus to lietot kā fungicīdu.

               (7)

               Tāpēc ir lietderīgi attiecīgi grozīt Direktīvu 91/414/EEK.

               (8)

               Šajā direktīvā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,

         IR PIEŅĒMUSI ŠO DIREKTĪVU.
   1. pants
   Direktīvas 91/414/EEK I pielikuma slejā “Īpaši noteikumi” rindā par tetrakonazolu A daļu aizstāj ar šādu daļu:

      “A DAĻA
      Var atļaut lietot tikai kā fungicīdu.”

   2. pants
   Dalībvalstis vēlākais līdz 2011. gada 31. martam pieņem un publicē normatīvos un administratīvos aktus, kas vajadzīgi, lai izpildītu šīs direktīvas prasības. Dalībvalstis tūlīt dara zināmus Komisijai minēto noteikumu tekstu, kā arī minēto noteikumu un šīs direktīvas atbilstības tabulu.
   Tās piemēro šos noteikumus no 2011. gada 1. aprīļa.
   Kad dalībvalstis pieņem minētos noteikumus, tajos ietver atsauci uz šo direktīvu vai šādu atsauci pievieno to oficiālai publikācijai. Dalībvalstis nosaka, kā izdarāma šāda atsauce.
   3. pants
   Šī direktīva stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   4. pants
   Šī direktīva ir adresēta dalībvalstīm.

      Briselē, 2010. gada 29. novembrī

            Komisijas vārdā –

            priekšsēdētājs

         José Manuel BARROSO

      (1)  OV L 230, 19.8.1991., 1. lpp.

      (2)  OV L 196, 28.7.2009., 10. lpp.

      (3)  OV L 224, 21.8.2002., 23. lpp.


title: Komisijas Direktīva 2011/1/ES ( 2011. gada 3. janvāris ), ar ko groza Padomes Direktīvu 91/414/EEK, lai tajā iekļautu 6-benziladenīnu kā aktīvo vielu, un groza Lēmumu 2008/941/EK  Dokuments attiecas uz EEZ

text:
               4.1.2011

               LV

               Eiropas Savienības Oficiālais Vēstnesis

               L 1/5

         KOMISIJAS DIREKTĪVA 2011/1/ES
   (2011. gada 3. janvāris),
   ar ko groza Padomes Direktīvu 91/414/EEK, lai tajā iekļautu 6-benziladenīnu kā aktīvo vielu, un groza Lēmumu 2008/941/EK
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 1991. gada 15. jūlija Direktīvu 91/414/EEK par augu aizsardzības līdzekļu laišanu tirgū (1), un jo īpaši tās 6. panta 1. punktu,
   tā kā:

               (1)

               Komisijas Regulā (EK) Nr. 1112/2002 (2) un Regulā (EK) Nr. 2229/2004 (3) paredzēti sīki izstrādāti noteikumi Direktīvas 91/414/EEK 8. panta 2. punktā minētās darba programmas ceturtā posma īstenošanai un izveidots to aktīvo vielu saraksts, kuras jānovērtē attiecībā uz to iespējamo iekļaušanu Direktīvas 91/414/EEK I pielikumā. 6-benziladenīns ir iekļauts minētajā sarakstā.

               (2)

               Saskaņā ar Regulas (EK) Nr. 2229/2004 24.e pantu ziņotājs atsauca savu atbalstu šīs aktīvās vielas iekļaušanai Direktīvas 91/414/EEK I pielikumā divu mēnešu laikā no novērtējuma ziņojuma projekta saņemšanas. Līdz ar to Komisijas 2008. gada 8. decembra Lēmums 2008/941/EK par dažu darbīgo vielu neiekļaušanu Padomes Direktīvas 91/414/EEK I pielikumā un tādu augu aizsardzības līdzekļu atļauju atsaukšanu, kuros ir minētās vielas (4), tika pieņemts attiecībā uz 6-benziladenīna neiekļaušanu.

               (3)

               Sākotnējais ziņotājs (turpmāk “pieteikuma iesniedzējs”) saskaņā ar Direktīvas 91/414/EEK 6. panta 2. punktu iesniedza jaunu pieteikumu, kurā pieprasīja piemērot paātrināto procedūru, kas paredzēta 14. līdz 19. pantā Komisijas 2008. gada 17. janvāra Regulā (EK) Nr. 33/2008, ar ko paredz sīki izstrādātus noteikumus Padomes Direktīvas 91/414/EEK piemērošanai attiecībā uz parasto un paātrināto procedūru to darbīgo vielu novērtēšanai, kas veidoja darba programmas daļu, kura minēta šīs direktīvas 8. panta 2. punktā, bet nav iekļautas I pielikumā (5).

               (4)

               Pieteikumu iesniedza Apvienotajai Karalistei, kura ar Regulu (EK) Nr. 2229/2004 bija izraudzīta par ziņotāju dalībvalsti. Tika ievērots paātrinātās procedūras termiņš. Aktīvās vielas specifikācija un atļautie izmantošanas veidi ir tādi paši, kā tie, uz kuriem attiecas Lēmums 2008/941/EK. Minētais pieteikums atbilst arī visām pārējām Regulas (EK) Nr. 33/2008 15. pantā minētajām pamatprasībām un procedūras prasībām.

               (5)

               Apvienotā Karaliste izvērtēja pieteikuma iesniedzēja iesniegtos papildu datus un sagatavoja papildu ziņojumu. Tā 2009. gada 27. novembrī minēto ziņojumu nosūtīja Eiropas Pārtikas nekaitīguma iestādei (turpmāk “iestāde”) un Komisijai. Iestāde papildu ziņojumu darīja zināmu pārējām dalībvalstīm un pieteikuma iesniedzējam, lai varētu izteikt piezīmes, un saņemtās piezīmes nosūtīja Komisijai. Saskaņā ar Regulas (EK) Nr. 33/2008 20. panta 1. punktu un pēc Komisijas pieprasījuma iestāde 2010. gada 27. augustā Komisijai iesniedza savu secinājumu par 6-benziladenīnu (6). Dalībvalstis un Komisija izskatīja novērtējuma ziņojuma projektu, papildu ziņojumu un iestādes secinājumu Pārtikas aprites un dzīvnieku veselības pastāvīgajā komitejā, un 2010. gada 23. novembrī tas tika pabeigts kā Komisijas pārskata ziņojums par 6-benziladenīnu.

               (6)

               Dažādajās veiktajās pārbaudēs konstatēja, ka 6-benziladenīnu saturošus augu aizsardzības līdzekļus var uzskatīt par tādiem, kas kopumā atbilst Direktīvas 91/414/EEK 5. panta 1. punkta a) un b) apakšpunktā noteiktajām prasībām, jo īpaši attiecībā uz lietošanas veidiem, kas tika pārbaudīti un sīki izklāstīti Komisijas pārskata ziņojumā. Tādēļ ir lietderīgi iekļaut 6-benziladenīnu I pielikumā, lai atļaujas par augu aizsardzības līdzekļiem, kas satur šo aktīvo vielu, visās dalībvalstīs varētu piešķirt saskaņā ar minētās direktīvas noteikumiem.

               (7)

               Pirms aktīvo vielu iekļauj I pielikumā, jāparedz pietiekams laikposms, lai dalībvalstis un ieinteresētās personas varētu sagatavoties šīs iekļaušanas radīto jauno prasību izpildei.

               (8)

               Neskarot Direktīvā 91/414/EEK noteiktos pienākumus, ko rada aktīvās vielas iekļaušana I pielikumā, pēc iekļaušanas dalībvalstīm jāatvēl sešu mēnešu laikposms pašreizējo atļauju pārskatīšanai attiecībā uz augu aizsardzības līdzekļiem, kuri satur 6-benziladenīnu, lai nodrošinātu atbilstību Direktīvas 91/414/EEK un jo īpaši tās 13. panta prasībām un attiecīgajiem I pielikuma nosacījumiem. Dalībvalstīm saskaņā ar Direktīvas 91/414/EEK noteikumiem attiecīgi jāmaina, jāaizstāj vai jāatsauc spēkā esošās atļaujas. Atkāpjoties no iepriekš noteiktā termiņa, jāparedz ilgāks laikposms, lai iesniegtu un novērtētu visu III pielikuma dokumentāciju par katra augu aizsardzības līdzekļa katru paredzēto lietojuma veidu atbilstīgi Direktīvā 91/414/EEK noteiktajiem vienotajiem principiem.

               (9)

               Direktīvas 91/414/EEK I pielikumā iekļaujot aktīvās vielas, kuras novērtētas saskaņā ar Komisijas 1992. gada 11. decembra Regulu (EEK) Nr. 3600/92, ar ko paredz sīki izstrādātus noteikumus tās darba programmas pirmā posma īstenošanai, kas minēta 8. panta 2. punktā Padomes Direktīvā 91/414/EEK par augu aizsardzības līdzekļu laišanu tirgū (7), gūtā pieredze liecina, ka var rasties grūtības, interpretējot pašreizējo atļauju turētāju tiesības attiecībā uz piekļuvi datiem. Lai izvairītos no turpmākām grūtībām, jāprecizē dalībvalstu pienākumi, galvenokārt pienākums pārbaudīt, vai atļaujas turētājam ir piekļuve dokumentācijai, kas atbilst minētās direktīvas II pielikuma prasībām. Tomēr šāds precizējums, salīdzinot ar līdz šim pieņemtajām direktīvām par grozījumiem I pielikumā, neparedz jaunus pienākumus dalībvalstīm vai atļauju turētājiem.

               (10)

               Tāpēc attiecīgi jāgroza Direktīva 91/414/EEK.

               (11)

               Lēmumā 2008/941/EK ir paredzēts, ka 6-benziladenīnu neiekļauj minētajā pielikumā un līdz 2011. gada 31. decembrim atsauc tādu augu aizsardzības līdzekļu atļauju, kuros ir minētā viela. Minētā lēmuma pielikumā ir nepieciešams svītrot rindu attiecībā uz 6-benziladenīnu.

               (12)

               Tādēļ ir lietderīgi attiecīgi grozīt Lēmumu 2008/941/EK.

               (13)

               Šajā direktīvā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,

         IR PIEŅĒMUSI ŠO DIREKTĪVU.
   1. pants
   Direktīvas 91/414/EEK I pielikumu groza atbilstīgi šīs direktīvas pielikumam.
   2. pants
   Lēmuma 2008/941/EK pielikumā svītro rindu attiecībā uz 6-benziladenīnu.
   3. pants
   Dalībvalstis vēlākais līdz 2011. gada 30. novembrim pieņem un publicē normatīvos un administratīvos aktus, kas vajadzīgi, lai izpildītu šīs direktīvas prasības. Dalībvalstis tūlīt dara zināmus Komisijai minēto noteikumu tekstus, kā arī minēto noteikumu un šīs direktīvas atbilstības tabulu.
   Tās piemēro minētos noteikumus no 2011. gada 1. decembra.
   Kad dalībvalstis pieņem minētos noteikumus, tajos ietver atsauci uz šo direktīvu vai šādu atsauci pievieno to oficiālai publikācijai. Dalībvalstis nosaka, kā izdarāma šāda atsauce.
   4. pants
   1.   Dalībvalstis saskaņā ar Direktīvu 91/414/EEK līdz 2011. gada 30. novembrim vajadzības gadījumā groza vai atsauc pašreizējās tādu augu aizsardzības līdzekļu atļaujas, kuru sastāvā ir 6-benziladenīns kā aktīvā viela.
   Tās līdz minētajai dienai īpaši pārbauda, vai ir izpildīti minētās direktīvas I pielikuma nosacījumi attiecībā uz 6-benziladenīnu, izņemot nosacījumus, kas noteikti attiecīgās aktīvās vielas ieraksta B daļā, un vai atļaujas turētājam ir dokumentācija vai piekļuve dokumentācijai atbilstīgi minētās direktīvas II pielikuma prasībām saskaņā ar tās 13. panta nosacījumiem.
   2.   Atkāpjoties no 1. punkta, par katru atļauto augu aizsardzības līdzekli, kas satur 6-benziladenīnu kā vienīgo vai vienu no vairākām aktīvajām vielām, kuras visas ir iekļautas Direktīvas 91/414/EEK I pielikuma sarakstā vēlākais līdz 2011. gada 31. maijam, dalībvalstis atkārtoti novērtē šo līdzekli saskaņā ar vienotajiem principiem, kuri noteikti Direktīvas 91/414/EEK VI pielikumā, pamatojoties uz dokumentāciju, kas atbilst minētās direktīvas III pielikuma prasībām, un ņemot vērā minētās direktīvas I pielikuma 6-benziladenīna ieraksta B daļu. Pamatojoties uz minēto novērtējumu, tās nosaka, vai līdzeklis joprojām atbilst Direktīvas 91/414/EEK 4. panta 1. punkta b), c), d) un e) apakšpunkta nosacījumiem.
   Pēc tam, kad tas ir noteikts, dalībvalstis rīkojas šādi:

               a)

               ja līdzeklis satur 6-benziladenīnu kā vienīgo aktīvo vielu, vajadzības gadījumā groza vai atsauc atļauju vēlākais līdz 2015. gada 31. maijam, vai

               b)

               ja līdzeklis satur 6-benziladenīnu kā vienu no vairākām aktīvajām vielām, vajadzības gadījumā groza vai atsauc atļauju vēlākais līdz 2015. gada 31. maijam vai termiņā, kas šādai grozīšanai vai atsaukšanai paredzēts attiecīgajā direktīvā vai direktīvās, ar kurām atbilstīgo vielu vai vielas iekļāva Direktīvas 91/414/EEK I pielikumā, izvēloties vēlāko no šiem datumiem.

         5. pants
   Šī direktīva stājas spēkā 2011. gada 1. jūnijā.
   6. pants
   Šī direktīva ir adresēta dalībvalstīm.

      Briselē, 2011. gada 3. janvārī

            Komisijas vārdā –

            priekšsēdētājs

         José Manuel BARROSO

      (1)  OV L 230, 19.8.1991., 1. lpp.

      (2)  OV L 168, 27.6.2002., 14. lpp.

      (3)  OV L 379, 24.12.2004., 13. lpp.

      (4)  OV L 335, 13.12.2008., 91. lpp.

      (5)  OV L 15, 18.1.2008., 5. lpp.

      (6)  Eiropas Pārtikas nekaitīguma iestāde, Secinājums par aktīvās vielas 6-benziladenīna pesticīda riska profesionālu pārskatīšanu. EFSA Journal 2010; 8(10):1716. [49. lpp.]. doi:10.2903/j.efsa.2010.1716. Pieejams tiešsaistē: www.efsa.europa.eu.

      (7)  OV L 366, 15.12.1992., 10. lpp.

      PIELIKUMS
      Direktīvas 91/414/EEK I pielikumā tabulas beigās pievieno šādu ierakstu:

                     Nr.

                     Parastais nosaukums, identifikācijas numuri

                        IUPAC nosaukums

                     Tīrība (1)

                     Stāšanās spēkā

                     Iekļaušana ir spēkā līdz

                     Īpaši noteikumi

                     “322

                     6-Benziladenīns

                        CAS Nr.:
                     1214-39-7

                        CIPAC Nr. 829

                        N6-benziladenīns

                     ≥ 973 g/kg

                     2011. gada 1. jūnijs

                     2021. gada 31. maijs

                     A.   DAĻA
                     Var atļaut izmantot tikai kā augu augšanas regulatoru.
                     B.   DAĻA
                     Lai īstenotu VI pielikuma vienotos principus, ņem vērā pārskata ziņojuma secinājumus par 6-benziladenīnu, un jo īpaši tā I un II papildinājumu, ko 2010. gada 23. novembrī pabeidza Pārtikas aprites un dzīvnieku veselības pastāvīgā komiteja.
                     Šajā kopējā novērtējumā dalībvalstis īpašu uzmanību pievērš ūdens organismu aizsardzībai. Vajadzības gadījumā piemēro riska mazināšanas pasākumus, piemēram, buferzonas.”

         (1)  Sīkāka informācija par aktīvas vielas identitāti un specifikāciju ir sniegta pārskata ziņojumā.